Kære medlemmer.

Vi har fået tilbud om at være vært for afholdelse af nordiske mesterskaber for U 13.

Det har vi sagt ja tak til; dels for at styrke klubbens image, dels for at kunne vise alle tennisinteresserede niveauer fra de 4 nordiske lande, og sidst men ikke mindst for at få lidt penge i klubkassen.

Det kræver en stor indsats både fra bestyrelsen og fra klubbens medlemmer, og vi håber at alle der har tid, lyst og mulighed for det, vil bakke op om arrangementet og hjælpe til.

DTF kommer og afvikler selve arrangementet, så fra FTK´s side vil der primært være tale om forplejningsdelen samt vedligeholdelse af baner undervejs.

Udover adgang til baner skal DTF også have adgang til lokaler til turneringsledelse, omklædning mv.

Arrangementet afholdes med spilledage den 30. juli, den 31. juli og den 1. august.

Der bliver træning for deltagerne den 29. juli om eftermiddagen og om aftenen.

Der skal bruges 8 grusbaner hver dag plus en opvarmningsbane. FTK skal sørge for forplejning til ca 60 deltagere med aftensmad den 29. juli + 30. juli + 31. juli og frokost den 30. juli + 31. juli + 1. august.

Vi er gået i gang med opretning af det udendørs anlæg specielt centercourt, som ikke er blevet vedligeholdt i mange år. Vi har godt gang i hække og lugning, højtryksspuling af fliserne, opretning af indgangsområdet mm. Målet er et anlæg vi kan være bekendt.

Frivillige i vedligeholdelsesudvalget vil fjerne trappen op til balkonen, fjerne værnet og en del gulvbrædder og derefter oplægge gennemsigtige trapezplader, så der bliver mere lys under balkonen samtidig med at vi kan sidde i læ for regnen.

Vi søger frivillige til:

* rengøring af omklædnings- og toiletfaciliteter både i klubhuset og i hallen; afkalkning af fliser, opsætning af badeforhæng osv.
* at sørge for salg af drikkevarer og mad og diverse i cafeen
* at sørge for opdækning på bane 3 i hallen til bespisning af 60 gæster
* at sørge for madindkøb, menu og bestilling (vi har et budget at gå efter).

Bestyrelsen vil være til stede under hele arrangementet, og vi håber at der melder sig frivillige på alle poster, gerne så alle dage er bemandet af samme styrke så man indbyrdes kan aftale detaljer.

Kontakt snarest muligt Mogens Jensen ved at besvare denne mail, så bestyrelsen hurtigst muligt kan lægge en plan. Oplys i dit svar hvilke dage og klokkeslæt du kan hjælpe til.

Mvh

Bestyrelsen